Návrh na zlepšenie odmeňovania zamestnancov štátnej a verejnej služby pracujúcich v oblasti predvstupových fondov a prípravy na čerpanie prostriedkov zo štrukturálnych fondov a Kohézneho fondu

Vláda SR dňa 11. júna 2003 uznesením č. 458/2003 schválila materiál „Východiská úspešnej integrácie SR do EÚ v oblasti predvstupových nástrojov, Kohézneho fondu a štrukturálnych fondov“. Uvedený materiál analyzoval kľúčové výzvy a problémy, ktoré je nevyhnutné bezodkladne riešiť. 

Materiál sa okrem technických záležitostí priamo súvisiacich s čerpaním prostriedkov predvstupových fondov a prípravou na čerpanie prostriedkov z Kohézneho fondu a štrukturálnych fondov venoval aj problematike administratívnych kapacít v tejto oblasti. Od úspešného zvládnutia uvedených problémov závisí schopnosť efektívne čerpať prostriedky z fondov Európskej únie, čo vláda SR považuje za absolútnu prioritu.

V uplynulých rokoch sa venovala problematike budovania administratívnych kapacít a inštitúcií potrebných na implementáciu práva EÚ mimoriadna pozornosť, a to najmä z kvantitatívneho hľadiska. Súhrnne bolo v súvislosti s problematikou budovania administratívnych kapacít a inštitúcií potrebných na efektívnu implementáciu acquis uzneseniami vlády SR č. 702/2001 a 947/2002 vytvorených 1814 nových pracovných miest.  Značná časť z uvedeného počtu pracovných miest bola alokovaná do oblasti zlepšenia čerpania prostriedkov z predvstupových fondov (najmä pracovné miesta vytvorené uznesením vlády SR č. 702/2001), ako aj prípravu na efektívne čerpanie finančných prostriedkov z Kohézneho fondu a štrukturálnych fondov (najmä pracovné miesta vytvorené uznesením vlády SR č. 947/2002).

V súčasnosti je približne 70% vyššieuvedených vytvorených štátnozamestnaneckých miest obsadených. V súlade s prijatím nového zákona o štátnej službe výberové konania organizoval a vykonával centrálne Úrad pre štátnu službu. Vzhľadom na  dôležitosť dokončenia obsadzovania voľných pracovných miest a veľkú záťaž Úradu pre štátnu službu bolo potrebné prijať opatrenie na urýchlenie obsadzovania pracovných miest vytvorených vyššieuvedenými uzneseniami vlády SR.

Od 15. marca 2003 platí vyhláška Úradu pre štátnu službu č. 93 zo 7. marca 2003, ktorou sa ustanovujú podrobnosti výberového konania na štátnozamestnanecké miesta. V súlade s touto vyhláškou môže byť na vedúcich služobných úradov jednotlivých ministerstiev a ostatných ústredných orgánov štátnej správy delegovaná právomoc na uskutočnenie výberového konania. V súčasnosti sa uvedená vyhláška uplatňuje v plnom rozsahu na obsadzovanie voľných pracovných miest, ktoré boli vytvorené uzneseniami vlády SR 
č. 702/2001 a 947/2002. V mesiacoch júl až september 2003 budú realizované výberové konania na posledné voľné štátnozamestnanecké miesta vytvorené predmetnými uzneseniami vlády SR (bolo identifikovaných cca 500 neobsadených štátnozamestnaneckých miest). Uvedené pracovné miesta boli zverejnené Úradom pre štátnu službu na Internete a v tlačených médiách. Vzhľadom na náročnosť problematiky záležitostí EÚ je predpoklad, že nie všetky výberové konania budú úspešné. Pracovné miesta, ktoré sa nepodarí obsadiť do konca mesiaca september, bude nutné obsadiť do konca roku 2003. 

Aktuálne hodnotenie Európskej komisie

Európska komisia dňa 16. júla 2003 zverejnila správu, v ktorej hodnotí pripravenosť desiatich pristupujúcich krajín na čerpanie prostriedkov zo štrukturálnych fondov a Kohézneho fondu. Správa okrem iného hodnotí administratívnu pripravenosť pristupujúcich krajín prevziať záväzky vyplývajúce z členstva v Európskej únii. Čo sa týka Slovenskej republiky, Európska komisia pozitívne hodnotí rozhodnutie vlády SR o zvýšení počtu zamestnancov, ktorí sa zaoberajú európskymi záležitosťami a realizáciu tohto rozhodnutia bude monitorovať. Správa ďalej uvádza, že počty, ktoré je potrebné naplniť do konca roka budú postačovať, dôraz je však potrebné venovať kompetentnosti a lojalite prijatých zamestnancov. Situácia je skôr opačná, zamestnanci sú prijímaní a vyškolení a následne odchádzajú do súkromného sektora, ktorý im ponúka vyššie platy. V záujme riešiť uvedený problém vláda SR pred časom odsúhlasila zvýšenie platov pre určitých zamestnancov, ktorí sa zaoberajú európskymi záležitosťami, pričom v istých prípadoch je nárast platov výrazný. Európska komisia v správe konštatuje, že Slovensko musí pokračovať v prijímaní opatrení v záujme povzbudiť zamestnancov k lepším pracovným výkonom a v zotrvaní v štátnej službe. Uvedené konštatovanie sa objavuje aj v časti 7. Závery a odporúčania, kde Komisia žiada slovenské orgány, aby posilnili administratívne kapacity urýchleným výberom kvalifikovaných a skúsených zamestnancov.

Okruhy problémov  v oblasti administratívnej reformy

V oblasti administratívnej reformy existujú nasledovné základné výzvy, ktoré priamo súvisia s problematikou stabilizácie zamestnancov a ich riešeniu je potrebné venovať mimoriadnu pozornosť:

Vysoká miera fluktuácie štátnych zamestnancov

Jedným zo základných problémov v štátnej službe je vysoký stupeň fluktuácie štátnych zamestnancov, a to najmä mladých a vzdelaných zamestnancov. Tento problém sa týka takých prioritných oblastí, ako je príprava administratívnych štruktúr na čerpanie finančných prostriedkov zo štrukturálnych fondov a Kohézneho fondu. Dôvodom existencie uvedeného problému je v porovnaní so súkromným sektorom a inštitúciami EÚ nízka úroveň miezd. Je to spôsobené nepružným systémom odmeňovania, v ktorom hlavnú úlohu hrá vekový automat a nie skutočné výkony, náročnosť práce v danej oblasti a úspešné plnenie úloh.  

Vzdelávanie a školenie štátnych zamestnancov

Prijatím zákona č. 312/2001 Z.z. o štátnej službe a o zmene a doplnení niektorých zákonov v znení neskorších predpisov a vytvorením Úradu pre štátnu službu vzniklo nové právne a inštitucionálne prostredie pre zabezpečovanie ďalšieho vzdelávania štátnych zamestnancov. Riadenie tohoto vzdelávania je v zmysle zákona č. 312/2001 Z.z. o štátnej službe v kompetencii Úradu pre štátnu službu.

Vláda Slovenskej republiky na svojom 38. zasadnutí dňa 11. júna 2003 schválila Stratégiu reformy zamestnávania vo verejnom sektore. Účelom navrhovanej Stratégie reformy zamestnávania vo verejnom sektore je reforma verejného sektora v oblasti štátnej služby, verejnej služby a štátnych služieb silových zložiek v zmysle napĺňania programového vyhlásenia vlády SR, v ktorom sa uvádza, že "vláda SR považuje štíhlejší, funkčnejší a menej finančne náročný verejný sektor za nevyhnutnú podmienku úspešnej správy vecí verejných".

Vláda SR na svojom rokovaní dňa 16. júla 2003 uznesením č. 669/2003 schválila materiál Úradu pre štátnu službu „Stratégia vzdelávania v štátnej službe“, ktorý zohľadňuje Memorandum o celoživotnom vzdelávaní predložené Európskou komisiou v novembri 2000 a správu Európskej komisie z novembra 2001 o realizácii celoživotného vzdelávania v Európe. Strategickým cieľom vzdelávania v štátnej službe Slovenskej republiky je permanentne a kontinuálne zdokonaľovať profesionálny výkon a etické správanie sa štátnych zamestnancov vo všetkých orgánoch štátnej správy a na všetkých jej úrovniach s cieľom rozvíjať kultúru služby občanom v súlade so spôsobom práce štátnych zamestnancov, ktorí pôsobia v európskom administratívnom kontexte.

Proces prispôsobovania organizačných štruktúr jednotlivých ministerstiev a ostatných ústredných orgánov štátnej správy na efektívne fungovanie v podmienkach členstva Slovenskej republiky v Európskej únii

V roku 2003 prebiehajú na úrovni ústredných orgánov štátnej správy viaceré zmeny, ktorých cieľom je príprava jednotlivých ministerstiev a ostatných ústredných orgánov štátnej správy na efektívne fungovanie v podmienkach členstva Slovenskej republiky v Európskej únii. Na základe uznesenia vlády SR č. 535/2003 k materiálu „Návrh na aktualizáciu uznesenia vlády SR č. 947/2002“ bude do 1. októbra 2003 vypracovaná súhrnná správa týkajúca sa priebehu celého procesu zmien na jednotlivých inštitúciách štátnej správy. Všetky potrebné organizačné zmeny by mali byť realizované do začiatku roku 2004. Je predpoklad, že súčasťou uvedeného procesu bude aj zoštíhľovanie štátnej správy. 

Doteraz prijaté opatrenia na riešenie uvedeného problému 

V súlade s ustanovením §165a zákona č. 312/2001 Z.z. o štátnej službe a o zmene a doplnení niektorých zákonov v znení neskorších predpisov vedúci služobných úradov so súhlasom Úradu pre štátnu službu navrhli vytvorenie štátnozamestnaneckých miest strategického významu, ktoré umožňuje priznať vybraným zamestnancom osobitný príplatok vo výške 
30 - 100% tarifného platu v zmysle §55 odsek 4 zákona č. 312/2001 Z.z. Vláda SR dňa 
26. marca 2003 uznesením č. 234/2003 schválila materiál Úradu pre štátnu službu “Návrh na schválenie počtu štátnozamestnaneckých miest strategického významu  na rok 2003”. V kompetencii vedúcich služobných úradov bolo navrhnúť do zoznamu miest strategického významu tie prioritné štátnozamestnanecké miesta, ktoré sa týkajú čerpania finančných prostriedkov európskych spoločenstiev. 

Vláda SR dňa 30. apríla 2003 uznesením č. 327/2003 schválila materiál “Návrh na zvýšenie ohodnotenia zamestnancov zodpovedných za čerpanie fondov EÚ”, v ktorého rámci sa vyčlenilo na účel zlepšenia finančného odmeňovania 509 štátnych zamestnancov zodpovedných za čerpanie fondov EÚ zo zdrojov štátneho rozpočtu 50 mil. Sk. Ide o nesystémové riešenie nezahŕňajúce všetkých zamestnancov pracujúcich v oblasti čerpania finančných prostriedkov európskych spoločenstiev, ktoré musí byť nahradené riešením systémovým a dlhodobým.

Poznámka predkladateľa: 
Do uznesenia vlády SR k predkladanému materiálu navrhujeme úlohu pre predsedu Úradu pre štátnu službu, aby v spolupráci s vedúcimi služobných úradov vyhodnotil plnenie uznesenia vlády SR č. 234/2003 týkajúceho sa štátnozamestnaneckých miest strategického významu a zlepšenia ich odmeňovania. Vzhľadom na skutočnosť, že zlepšenie odmeňovania zamestnancov touto formou malo byť zabezpečené v rámci vnútorných finančných zdrojov dotknutých rozpočtových kapitol, je možné predpokladať, že inštitút miesta strategického významu nie je v praxi využitý tak, ako sa predpokladalo. 

Koncepčný spôsob riešenia problému

Materiál bol vypracovaný v zmysle záverov rokovania podpredsedu vlády SR pre európsku integráciu, ľudské práva a menšiny na žiadosť zástupcov Ministerstva práce, sociálnych vecí a rodiny SR, Ministerstva financií SR a Úradu pre štátnu službu, ktoré sa konalo dňa 
14. augusta 2003. V zmysle záverov uvedeného rokovania bude materiál riešiť odmeňovanie zamestnancov, ktorí sa venujú výlučne problematike finančných prostriedkov európskych spoločenstiev.

Predkladaný materiál má rámcovú podobu a konkrétne úlohy sú uložené v návrhu uznesenia vlády SR. Predseda Úradu pre štátnu službu v spolupráci s vedúcimi služobných úradov vypracuje na základe kritérií definovaných v predkladanom materiáli v zmysle vyššieuvedeného rokovania zoznam pracovných miest, ktorých sa bude týkať zlepšenie odmeňovania a predloží ho na odsúhlasenie Ministerskej rade vlády SR pre záležitosti EÚ.

Rozhodujúcim predpokladom  na zlepšenie situácie v oblasti odmeňovania bude vypracovanie interných zásad diferencovaného odmeňovania a hmotnej stimulácie zamestnancov štátnej a verejnej služby s dôrazom na plnenie prioritných úloh. Táto skutočnosť je premietnutá v návrhu uznesenia vlády SR (úlohy B.5. a B.6.).

Na základe uznesenia vlády SR bude súčasne preverená aj možnosť odmeňovania štátnych a verejných zamestnancov pôsobiacich v oblasti fondov EÚ v zmysle nariadenia Komisie (ES) č. 1145/2003 z 27. júna 2003, ktorým sa mení nariadenie (ES) č. 1685/2000 o pravidlách oprávnenosti na spolufinancovanie zo štrukturálnych fondov. 

Kritériá na definovania zamestnancov pracujúcich v oblasti finančných prostriedkov európskych spoločenstiev

Z vyššieuvedeného vyplýva, že z kvantitatívneho hľadiska bol aj podľa názoru Európskej komisie problém budovania administratívnych kapacít vyriešený. Pokiaľ niektoré ministerstvá, prípadne ostatné ústredné orgány štátnej správy aj naďalej pociťujú nedostatok pracovných pozícií na útvaroch venujúcich sa záležitostiam EÚ, je nutné riešiť zvýšenie počtu pracovných miest na uvedených útvaroch v rámci organizačných zmien a presunom pracovných miest z iných útvarov, ktorých agenda nie je taká rozsiahla – prípadne sa jej dôležitosť vstupom do EÚ zníži, t. j. je potrebné využívať vnútorné personálne rezervy a zdroje. 

Alternatíva I

Najdôležitejším problémom je vysoká miera fluktuácie a potreba stabilizácie zamestnancov štátnej a verejnej služby, ktorí pracujú v oblasti záležitostí EÚ. V súčasnej situácii a pri obmedzených zdrojoch štátneho rozpočtu je jediným možným spôsobom riešenia uvedeného problému zlepšenie odmeňovania výlučne zamestnancov štátnej a verejnej služby pracujúcich v oblasti finančných prostriedkov európskych spoločenstiev. 
Konkrétne pracovné miesto musí spĺňať nasledovné kritériá:

-	musí ísť o štátnych zamestnancov, ktorí sú zaradení v odbore štátnej služby 1.03 Medzinárodná spolupráca, finančné prostriedky európskych spoločenstiev; prípadne v inom odbore štátnej služby za predpokladu, že sa zaoberajú výlučne programovaním, implementáciou, monitorovaním a hodnotením programov predvstupových fondov (PHARE, ISPA, SAPARD), fondov (ERDF, ESF, EAGGFu, FIFG) a Kohézneho fondu;
-	okrem vyššieuvedeného odboru štátnej služby budú do zoznamu zahrnuté pracovné miesta z oblasti finančnej kontroly a vnútorného auditu, ktoré sú kľúčové z hľadiska funkčnosti systému verejnej vnútornej finančnej kontroly (ide najmä o jednotky vnútorného auditu, ktorých personálne obsadenie a funkčnosť sú kľúčové z hľadiska pripravenosti Slovenskej republiky na čerpanie finančných prostriedkov európskych spoločenstiev; súčasne je možné zahrnúť kontaktný útvar OLAF dôležitý z hľadiska ochrany finančných záujmov ES),     
-	v oblasti verejnej služby musí ísť výlučne o zamestnancov zaoberajúcich sa na 100%  programovaním, implementáciou, monitorovaním a hodnotením programov predvstupových fondov (PHARE, ISPA, SAPARD), fondov (ERDF, ESF, EAGGFu, FIFG) a Kohézneho fondu.

Alternatíva II

V rámci alternatívy II sa navrhuje rozšíriť okruh zamestnancov, ktorých sa bude zlepšenie odmeňovania týkať aj o zamestnancov, ktorí plnia odborných úloh vyplývajúcich z členstva SR v EÚ a zastupovanie SR vo výboroch a pracovných skupinách inštitúcií EÚ. V prípade schválenia tejto alternatívy na rokovaní vlády SR by boli pri výbere zamestnancov, ktorých sa bude týkať zlepšenie odmeňovania použité nasledovné kritériá:
-	musí ísť o zamestnancov, ktorí sú zaradení v odbore štátnej služby 1.01.03 Medzinárodná spolupráca, finančné prostriedky európskych spoločenstievprípadne v inom odbore štátnej služby za predpokladu, že sa zaoberajú výlučne programovaním, implementáciou, monitorovaním a hodnotením programov predvstupových fondov (PHARE, ISPA, SAPARD), fondov (ERDF, ESF, EAGGFu, FIFG) a Kohézneho fondu; do zoznamu môžu byť zahrnutí aj zamestnanci v inom odbore štátnej služby, ak plnia v prevažnej miere úlohy vyplývajúce z členstva SR v EÚ alebo oficiálne zastupujú SR vo výboroch a pracovných skupinách v inštitúciách EÚ (spolupracujúcich odborníkov, ktorí sú ad hoc zapájaní do riešenia záležitostí EÚ je potrebné riešiť v rámci existujúcich možností formou osobného príplatku z vnútorných finančných zdrojov ÚOŠS určených na mzdy),
-	okrem vyššieuvedeného budú do zoznamu zahrnuté pracovné miesta z oblasti finančnej kontroly a vnútorného auditu, ktoré sú kľúčové z hľadiska funkčnosti systému verejnej vnútornej finančnej kontroly (ide najmä o jednotky vnútorného auditu, ktorých personálne obsadenie a funkčnosť sú kľúčové z hľadiska pripravenosti Slovenskej republiky na čerpanie finančných prostriedkov európskych spoločenstiev; súčasne je možné zahrnúť kontaktný útvar OLAF dôležitý z hľadiska ochrany finančných záujmov ES),     
-	v oblasti verejnej služby musí ísť výlučne o zamestnancov zaoberajúcich sa na 100%  programovaním, implementáciou, monitorovaním a hodnotením programov predvstupových fondov (PHARE, ISPA, SAPARD), fondov (ERDF, ESF, EAGGFu, FIFG) a Kohézneho fondu.

Spôsob finančného zabezpečenia 

Na zlepšenie odmeňovania zamestnancov štátnej a verejnej služby bude v štátnom rozpočte vyčlenených 100 mil. SK. Finančné prostriedky na zlepšenie odmeňovania zamestnancov pôsobiacich v oblasti čerpania prostriedkov európskych spoločenstiev budú vyčlenené z rezervy vlády SR na prioritné projekty, ktorá bola definovaná vo Východiskách štátneho rozpočtu na rok 2004. Konkrétny objem finančných prostriedkov bude určený po definovaní presného počtu pracovných miest, ktorých sa zlepšenie odmeňovania bude týkať. Čo sa týka technického čerpania finančných prostriedkov, tieto budú alokované v rozpočtovej kapitole Všeobecná pokladničná správa a budú na základe rozpočtových opatrení prideľované jednotlivým rezortom na základe skutočných potrieb.    

Alternatíva II:
V prípade schválenia alternatívy II vládou SR bude potrebné vyčleniť na účel zlepšenia odmeňovania zamestnancov v oblasti záležitostí EÚ sumu vo výšky cca. 180 mil. SK (predbežný odhad počtu zamestnancov, ktorí by boli vybraní v prípade alternatívy II je cca 1700 – 1800).

Presná špecifikácia rozdelenia vyčleneného objemu finančných prostriedkov bude vypracovaná na základe údajov jednotlivých rezortov týkajúcich sa pracovných pozícií z oblasti finančných prostriedkov európskych spoločenstiev identifikovaných výlučne na základe vyššieuvedených kritérií podľa alternatívy I alebo alternatívy II (úloha B.4. návrhu uznesenia vlády SR). 

Technické riešenie

Materiál rieši problematiku zlepšenia odmeňovania zamestnancov v súlade s pripravovanou novelou zákona č. 312/2001 Z.z. o štátnej službe. V § 85 pripravovanej novely zákona č. 312/2001 Z.z. o štátnej služby sa v odseku 1 uvádza, že štátnemu zamestnancovi za kvalitné plnenie služobných úloh možno priznať osobný príplatok pevnou sumou zaokrúhlenou na celé desiatky korún nahor až do výšky 100% z platovej tarify, ktorá mu patrí podľa § 82 ods. 2.

Z balíka finančných prostriedkov určených na zlepšenie odmeňovania zamestnancov štátnej a verejnej služby navrhujeme hradiť priznanie a zvýšenie osobných príplatkov identifikovaných zamestnancov (forma tzv. fixne stanovených „príspevkov“ na zvýšenie osobných príplatkov); súčasne bude možné vykryť potrebu finančných prostriedkov pri prechode na nové tarify platových tried podľa pripravovanej novely zákona č. 312/2001 Z.z. o štátnej službe od 1. januára 2004 (je potrebné zabezpečiť, aby vedúci služobných úradov neboli kvôli nedostatku finančných prostriedkov nútení siahnuť príslušným zamestnancom na ich súčasné osobné príplatky pri prechode na nové tarify).

Zamestnancov verejnej služby navrhujeme riešiť rovnako prostredníctvom fixne stanovených „príspevkov“ na zvýšenie osobného príplatku.

Navrhujeme, aby bola predbežne v rozpočtovej kapitole Všeobecná pokladničná správa ponechaná suma 100 mil. SK účelovo viazaná na problematiku odmeňovania zamestnancov. Po definitívnom vypracovaní zoznamu pracovných miest (úloha B.4. návrhu uznesenia vlády SR) bude uvedená suma podľa percentuálneho podielu jednotlivých rezortov na celkovom počte pracovných miest rozdelená medzi rezorty. Účelové použitie finančných prostriedkov bude kontrolované Ministerstvom financií SR. Kvôli lepšej kontrole navrhujeme uvoľňovať príslušné finančné prostriedky z rozpočtovej kapitoly Všeobecná pokladničná správa postupne podľa skutočných potrieb jednotlivých rezortov na základe rozpočtových opatrení.